section_heading: Testament
paragraph_text: Chuck Billy je zamijenio Stevea "Zetro" Souzu, budućeg pjevača sastava Exodus sredinom osamdesetih godina prošlog stoljeća, dok se sastav još zvao Legacy. Nakon njegovog dolaska u sastav, Testament izdaje svoj prvi album, The Legacy 1987. godine. Jedina pjesma koju je napisao na albumu The Legacy bila je "Do or Die". Iako su se članovi sastava često mijenjali kroz godine, Chuck Billy je ostajao u sastavu cijelo vrijeme, zajedno s gitaristom Ericom Petersonom koji je također ostao u sastavu. Međutim, njegov se stil pjevanja tijekom godina znatno promijenio, iz čistog visokog thrash stila u dublji glas koji se približava režanju karakterističnom za death metal. Od albuma Low, miješa oba stila i ponekad izvodi oba u istoj pjesmi.